**Ερώτηση**

**Αθήνα 11 Ιουνίου 2018**

**Προς:  Την Υπουργό Πολιτισμού και Αθλητισμού,** **κυρία Λυδία  Κονιόρδου**

**ΘΕΜΑ:** **«Προβλήματα στην προσωρινή παραχώρηση αρχαιολογικών χώρων με σκοπό τη διοργάνωση πολιτιστικών εκδηλώσεων»**

Στη χώρα μας, η αξιοποίηση χώρων ιστορικού και αρχαιολογικού ενδιαφέροντος, για τη διοργάνωση πολιτιστικών και καλλιτεχνικών εκδηλώσεων, συμβάλλει διαχρονικά τόσο στην ανάδειξη της πολιτιστικής κληρονομιάς μας, όσο και στην ανάπτυξη της εκάστοτε τοπικής κοινωνίας.

Με την υπ’αριθ.ΥΠΠΟΤ/ΓΔΑΠΚ/ΑΡΧ/Α1/Φ42/1017/61/2012 Υ.Α. (Β’ 1189), προβλέπεται η έγκριση των όρων και των διαδικασιών για την προσωρινή παραχώρηση χρήσης μνημείων, αρχαιολογικών χώρων και ιστορικών τόπων – κατά τον προβλεπόμενο σχετικό κατάλογο - για πολιτιστικές ή άλλες εκδηλώσεις.

Επιπρόσθετα, σύμφωνα με την ισχύουσα νομοθεσία και συγκεκριμένα, κατά τα οριζόμενα στο άρθρο 43 του Ν. 4049/2012, προβλέπεται αποζημίωση του προσωπικού που απασχολείται σε μουσεία, αρχαιολογικούς χώρους, ιστορικούς τόπους και μνημεία, στη διάρκεια πολιτιστικών εκδηλώσεων και επισκέψεων οργανωμένων ομάδων, οι οποίες πραγματοποιούνται μετά τη λήξη του ωραρίου λειτουργίας τους.

Παρά ταύτα, διαπιστώνονται ιδιαίτερες δυσλειτουργίες, εκ μέρους του ΥΠΠΟΑ, όσον αφορά τις διαδικασίες προσωρινής παραχώρησης χώρων αρχαιολογικού ενδιαφέροντος προκειμένου να υλοποιηθούν καλλιτεχνικές δράσεις, καθώς το προσωπικό φύλαξης δεν είναι διαθέσιμο για ώρες και ημέρες πέραν του προβλεπόμενου ωραρίου.

Το γεγονός αυτό, δημιουργεί προβλήματα στους διοργανωτές, αλλά κυρίως προκαλεί την δυσαρέσκεια της εκάστοτε τοπικής κοινωνίας, η οποία ζημιώνεται σημαντικά από την αδυναμία του αρμόδιου Υπουργείου να εξασφαλίσει την, εκτός ωραρίου, λειτουργία των εν λόγω χώρων, για τη διοργάνωση δράσεων και εκδηλώσεων πολιτισμού.

Κατόπιν των ανωτέρω,

**Ερωτάται η Υπουργός Πολιτισμού και Αθλητισμού:**

1. Πόσες αιτήσεις έχουν κατατεθεί, από την αρχή του 2018 έως σήμερα, στις αρμόδιες Εφορείες Αρχαιοτήτων σε όλη την Επικράτεια για προσωρινή παραχώρηση χρήσης μνημείων, αρχαιολογικών χώρων και ιστορικών τόπων με σκοπό τη διοργάνωση πολιτιστικών και καλλιτεχνικών εκδηλώσεων;

2. Πόσες απ’ τις ως άνω αιτήσεις έχουν λάβει αρνητική απάντηση με την αιτιολογία της αδυναμίας λειτουργίας των εν λόγω χώρων εκτός του προβλεπόμενου ωραρίου τους, ελλείψει εξασφάλισης φύλαξης;

3. Τι προτίθεται να πράξει το ΥΠΠΟΑ, προκειμένου να αρθούν τα προβλήματα διάθεσης αρχαιολογικών χώρων για δράσεις εξωστρέφειας από τον χώρο του Πολιτισμού;

4. Πώς μεριμνά το ΥΠΠΟΑ για την εξασφάλιση φύλαξης των χώρων αυτών, πέραν του προβλεπόμενου ωραρίου;

**Η ερωτώσα Βουλευτής**

**Όλγα Κεφαλογιάννη**